MEDIJIMA 29. 11. 2020.

**KOALICIJA „POD LUPOM“ - SAOPŠTENJE ZA JAVNOST I MEDIJE**

**Vrhunac malverzacija na ponovljenim izborima u Novom Gradu (RS): Na biračko mjesto donijeli skoro 400 unaprijed označenih glasačkih listića**

Koalicija za slobodne i poštene izbore "Pod lupom" posmatra današnje ponovljene izbore na jednom biračkom mjestu u Novom Gradu (RS). Riječ je o biračkom mjestu 007B040 (Suhača). CIK BiH je na ovom biračkom mjestu poništila izbore zbog problema i prekida glasanja na izborni dan 15.11.2020. godine, te utvrđenih nepravilnosti u radu biračkog odbora.

Posmatrač Koalicije “Pod lupom” izvijestio je da je prilikom utvrđivanja broja zaprimljenih listića na ovom biračkom mjestu skoro 400 glasačkih listića za obje izborne utrke (načelnik i skupština opštine) bio unaprijed označen. Obaviještena je opštinska izborna komisija, Centralna izborna komisija i nadležna policijska uprava, a o uočenom je načinjen zapisnik.

Zvuči skoro pa nevjerovatno da se na jedinom biračkom mjestu na kojem se odvija ponovljeno glasanje danas u BiH i na koje je usmjerena značajna pažnja javnosti, političkih subjekata i posmatrača neko usudio unijeti stotine već označenih glasačkih listića i na taj način planirao krađu glasova. Koalicija „Pod lupom“ alarmira izbornu administraciju, posebno na lokalnom nivou, da ne smije biti saučesnik izbornih nepravilnosti i pokušavati iste ublažiti ili prikriti. Za navedeno krivično djelo neko mora odgovarati a sankcija mora biti proporcionalna navedenoj nepravilnosti te sudionici i nalogodavci najoštrije kažnjeni.

Koalicija „Pod lupom“ će zahtijevati ponovno brojanje glasova sa svih biračkih mjesta u opštini Novi Grad (RS) zbog ranije uočenih nepravilnosti počinjenih od strane Opštinske izborne komisije Novi Grad i biračkih odbora na redovnim lokalnim izborima održanim 15.11.2020. godine.

Biračko mjesto je otvoreno za glasanje oko 08:15, a prema informacijama kojima Koalicija „Pod lupom“ raspolaže, nakon utvrđivanja rezultata od strane biračkog odbora, sav izborni material će biti otpremljen direktno u Glavni centar za brojanje u Sarajevu. Koalicija „Pod lupom“ će nastaviti posmatrati današnje izbore na ovom biračkom mjestu do okončanja svih procesa i redovno će informisati javnost o svim uočenim nepravilnostima.

*Za sve dodatne informacije molimo Vas da se obratite koordinatoru za odnose s javnošću Koalicije ,,Pod lupom'' Hasanu Kamenjakoviću putem elektronske pošte* *pr@podlupom.org* *ili telefona 063 396 521.*